**Pamokos medžiaga**

**Socialinis darbas su proto ir psichikos negalią turinčiais žmonėmis**

1. **Socialinio darbo samprata**

Socialinis darbas yra profesinė veikla, kuri skirta padėti žmonėms, šeimoms, bendruomenėms ir visuomenei spręsti socialines problemas, susidoroti su iškylančiais sunkumais per santykį su aplinka. Čia ypač didelę reikšmę turi asmens ar šeimos atsparumo iššūkiams stiprinimas, savarankiškumo ir atsakomybės ugdymas. Socialinis darbas prisideda prie smurto artimoje aplinkoje, socialinės atskirties ir skurdo mažinimo, padeda rasti konstruktyvias išeitis psichologiškai sudėtingose situacijose, turi teigiamos įtakos kuriant geresnę visuomenės psichologinę sveikatą bei mažinant nusikaltimų skaičių šalyje.

* Socialinio darbuotojo profesijos ypatumai

Socialinės srities darbuotojai dirba su negalią turinčiais žmonėms, senoliais, socialinę riziką patiriančiomis šeimomis ar įvairių priklausomybių turinčiais gyventojais ir kitais žmonėmis, patekusiais į sudėtingas gyvenimiškas situacijas.

* Socialinio darbuotojo profesijos pasirinkimo motyvai (asmeninės patirtys): Centro darbuotojai dalijasi savo profesijos pasirinkimo priežastimis.

1. **Socialinio darbuotojo darbo specifika VŠĮ dienos centre „Mes esame“, dirbant su proto, psichikos bei kompleksinę negalią turinčiais suaugusiais žmonėmis:**

* Vertybinės nuostatos:

**Pagarba žmogui** – gerbiamas paslaugų gavėjas, pagrindinės jo teisės ir laisvės, orus ir garbingas elgesys su paslaugų gavėjais, kolegomis, vadovais, visuomene;

**Atsakomybė** – atsakoma už savo veiksmų pasekmes, prisiimtus įsipareigojimus, atsiskaitoma už juos pavaldžiam personalui, kolegoms, vadovams, visuomenei;

**Atvirumas ir kūrybingumas** – skatinamas personalo atvirumas kitokiam požiūriui, pozityvioms iniciatyvoms, dialogui, naujovėms siekiant nustatytų tikslų;

**Bendradarbiavimas** – gebama dirbti komandoje, suderinant veiksmus ir suvienijant personalo patirtį, kompetencijas ir pastangas bendram tikslui, vertinant ir skatinant personalo indėlį, kuriant kolegiškus santykius;

**Nuolatiniu tobulėjimas** – skatinamas personalo suinteresuotumas tobulinti savo kvalifikaciją, ugdyti kompetencijas, įgyti naujos patirties ir pritaikyti ją vykdant pareigybei nustatytas funkcijas ir paskirtas užduotis;

**Profesionalumas** – siekiama tinkamai atlikti pareigybei nustatytas funkcijas, paskirtas užduotis ir siekti aukščiausios kokybės, darbo veiklos rezultatų.

1. **Centro lankytojų įgalinimas** **Centro – esminis jų savarankiškumo ugdymo pamatas:**

* Įgalinimo koncepcija

VšĮ dienos centro „Mes esame“ socialinių paslaugų gavėjo įgalinimas – tai **įgalinančios aplinkos kūrimas**, kur **paslaugų gavėjas turi aktyvų balsą ir yra išgirstas**.

**Įgalinanti aplinka** – gebėjimas atpažinti aktyvų paslaugų gavėjo balsą.

**Aktyvus balsas** – paslaugų gavėjo gebėjimas išreikšti verbaline ir/ar neverbaline kalba savo poreikius, norus, svajones. Paslaugų gavėjui **tapti „Aktyviu balsu“** padeda Centro darbuotojai, kurie tiki šiuo paslaugų gavėjo gebėjimu – tai įgalinimo pamatas.

Įgalinimas – tai naujų, savarankiškų įgūdžių ir dalyvavimo kompetencijos įgijimas.

* Įgalinimo lygmenys ir būdai

Yra individualus, grupinis, bendruomeninis ir politinis įgalinimas.

Įgalinimo procese ypač svarbus darbuotojo pasitikėjimas paslaugų gavėju ir lygiavertis bendravimas.

**Pasitikėjimas** ugdo paslaugų gavėjo savarankiškumą.

**Lygiavertis bendravimas** kuria bendrystę. Svarbu kalbėti kartu su paslaugų gavėju, o ne apie paslaugų gavėją.

Įgalinimo procesas **yra nuolatinis ir ilgalaikis.** Įgalinimo tikslas (-ai) nustatomi kiekvieno paslaugų gavėjo Individualiame socialinės globos plane (toliau – ISGP) ir reguliariai fiksuojami pasiekimai įgyvendinant tikslą (-us). Įgalinimo tikslas (-ai) gali būti koreguojamas ir keičiamas, atsižvelgiant į gaunamus rezultatus.

Įgalinimo būdai:

Paslaugų gavėjų grupių atstovų susirinkimai (erdvės sukūrimas kiekvienam paslaugų gavėjui);

Paslaugų gavėjų atstovų tarybos susirinkimai (erdvės sukūrimas kiekvienos grupės atstovams);

Paslaugų gavėjo ISGP dalis (nurodomi įgalinimo tikslai ir rezultatai);

Užimtumo grupių veikla.

* Centro lankytojų motyvavimas ir skatinimas;

Centro lankytojų motyvacijai stiprinti yra organizuojamos įvairūs pokalbiai, išvykos, lankomos parodos, bibliotekos, kino filmai, koncertai, spektakliai, kurie plėstų neįgaliųjų akiratį, skatintų bendravimą, domėjimąsi kultūriniais renginiais. Centre įvairiausiomis progomis yra rengiamos šventės, edukacinės veiklos, įprasminančios neįgaliųjų veiklą, skatinančios siekti dar geresnių rezultatų. Teikiami įvairūs apdovanojimai už pasiektus rezultatus, informuojami artimieji, stengiantis optimaliai palaikyti neįgaliojo aplinką.

Mokome savo lankytojus džiaugtis tuo, ką turi. Žvilgsniu, šiltu žodžiu ar rankos paspaudimu stengiamės padėti nuvyti nerimą, padrąsinti, paguosti ar tiesiog sunkiu metu ir be žodžių gali apkabinti ir pabūti šalia. Stengiamės, kad šie žmonės kurtų ir svajotų. Svarbu įtvirtinti jiems nuostatą, kad jie yra pilnavertiška visuomenės dalis, reikalinga visiems šalia esantiems ir artimiesiems. Stipresnieji gali padėti ir paremti silpnesnius. Pagyrimais skatiname, puikią darbinę aplinką. Stengiamės paversti neįgaliųjų svajones siekiais. Svarbiausia žinoti, kad šiame pasaulyje niekas nėra mažas ir nereikalingas. Stengiamės suteikti šiems žmonėms stiprybės ir drąsos, įdiegti, kad mūsų bendrai sumanytų darbų sėkmė yra mūsų pačių ir nieko kito rankose.

1. **Integracija**

* Integraciniai procesai Lietuvoje;

Galimybių sudarymas neįgaliems žmonėms dalyvauti visuomenės gyvenime bei turėti lygias teises su visais abejonių nekelia. Tačiau reali neįgaliųjų padėtis Lietuvoje nėra gera ne vien dėl ekonominių sunkumų. Didesnioji visuomenės dalis vis dar žiūri į asmenis su negalia (ypač su proto negalia) kaip į turinčius gyventi ir dirbti atskirai. Anksčiau asmuo su negalia Lietuvoje buvo atmetamas, paliekamas ar apleidžiamas tėvų, išjuokiamas, išnaudojamas, nepriimamas į „normaliųjų“ bendruomenę, nevertinamas, izoliuojamas, pamirštamas... Šiuo metu neįgalieji įgyja teisę tapti pilnaverčiais piliečiais, tačiau atsirado kita grėsmė – dauguma neįgaliųjų kolegų ar šeimos narių, nepaisydami lygiateisiškumo principo, dažnai ima jiems pataikauti, perdėtai siūlyti pagalbą. Patys neįgalieji tuomet jaučiasi nejaukiai – jie nelaukia gailesčio, o prašo tik pagarbos ir pripažinimo. Galima teigti, kad lygių galimybių erdvėje žmonės su negalia kasdien susiduria su sunkiausia užduotimi - įrodyti savo vertę. Kelias į integraciją prasidėjo, tačiau visuomenės požiūris į neįgaliųjų integraciją dar tik formuojasi – tenka pripažinti, kad didesnė dalis dar tik mokosi bendravimo ypatumų su neįgaliaisiais, ne visi yra pasiruošę asmeniniams ryšiams su jais. Todėl svarbu suprasti, atrasti tinkamus būdus, kaip neįgalų žmogų įtraukti į visuomenės veiklą, kad jis nebūtų atstumtas ar izoliuotas – svarbu pastebėti jo unikalius sugebėjimus, talentą bei įvertinti veiklos pasirinkimą.

1. **Praktinė socialinio darbo pusė**

* „Gyvas“ susipažinimas su Centro bendruomene ( lankytojai ir darbuotojai);
* Savirefleksija. Ar aš norėčiau rinktis socialinio darbo profesiją?